b'\n_START_ARTICLE_\nBorneo\n_START_PARAGRAPH_\nBorneo arba Kalimantanas yra sala Pietry\xc4\x8di\xc5\xb3 Azijoje, did\xc5\xbeiausia Malaj\xc5\xb3 salyne, politi\xc5\xa1kai padalinta tarp Indonezijos pietuose (Kalimantanas), Ryt\xc5\xb3 Malaizijos (Sabahas ir Saravakas) ir Brun\xc4\x97jaus sultonato \xc5\xa1iaur\xc4\x97je.\n_START_SECTION_\nGeografija\n_START_PARAGRAPH_\nPagal plot\xc4\x85 tai tre\xc4\x8dioji pagal dyd\xc4\xaf pasaulio sala (po Grenlandijos ir Naujosios Gvin\xc4\x97jos) \xe2\x80\x93 736 000 km\xc2\xb2; gyventoj\xc5\xb3 21,258 mln. (2014 m.; gyventoj\xc5\xb3 tankumas 28,59 gyv./km\xc2\xb2)._NEWLINE_Sal\xc4\x85 i\xc5\xa1 \xc5\xa1iaur\xc4\x97s ir \xc5\xa1iaur\xc4\x97s vakar\xc5\xb3 supa Piet\xc5\xb3 Kinijos j\xc5\xabra, i\xc5\xa1 \xc5\xa1iaur\xc4\x97s ryt\xc5\xb3 \xe2\x80\x93 Sulu j\xc5\xabra, i\xc5\xa1 ryt\xc5\xb3 \xe2\x80\x93 Celebeso j\xc5\xabra ir Makasaro s\xc4\x85siauris, i\xc5\xa1 piet\xc5\xb3 \xe2\x80\x93 Javos j\xc5\xabra ir Karimatos s\xc4\x85siauris. \xc4\xae vakarus nuo Borneo yra Malakos pusiasalis ir Sumatra, \xc4\xaf pietus \xe2\x80\x93 Javos sala, \xc4\xaf rytus \xe2\x80\x93 Sulavesis, \xc4\xaf \xc5\xa1iaur\xc4\x99 \xe2\x80\x93 Filipin\xc5\xb3 salos._NEWLINE_Salos centrine dalimi driekiasi kalnai ir plynauk\xc5\xa1t\xc4\x97s, kuri\xc5\xb3 auk\xc5\xa1\xc4\x8diausia vieta yra Kinabalu kalnas (4095 m). Borneo yra \xc5\xa1e\xc5\xa1ta pagal auk\xc5\xa1t\xc4\xaf pasaulio sala. Pietuose ir vakaruose kalvotos lygumos ir pelk\xc4\x97tos \xc5\xbeemumos. Klimatas ekvatorinis ir subekvatorinis. Pakrant\xc4\x97je temperat\xc5\xabra per metus svyruoja tarp 25-27\xc2\xa0\xc2\xb0C, ta\xc4\x8diau kalnuose gali atv\xc4\x97sti iki 10\xc2\xa0\xc2\xb0C. Krituli\xc5\xb3 i\xc5\xa1krenta iki 5000 mm per metus (kaln\xc5\xb3 \xc5\xa1laituose). Sal\xc4\x85 rai\xc5\xbeo daugyb\xc4\x97 vandening\xc5\xb3 upi\xc5\xb3: Kapujas, Baritas, Mahakamas. Borneo sal\xc4\x85 dengia mil\xc5\xbeini\xc5\xa1ki tropini\xc5\xb3 mi\xc5\xa1k\xc5\xb3 plotai, kuriuose sutinkama didel\xc4\x97 faunos ir floros (~11 t\xc5\xabkst. r\xc5\xab\xc5\xa1i\xc5\xb3) \xc4\xafvairov\xc4\x97._NEWLINE_Saloje yra naftos, gamtini\xc5\xb3 duj\xc5\xb3 telkini\xc5\xb3. Upi\xc5\xb3 sl\xc4\x97niuose auginami ry\xc5\xbeiai._NEWLINE_Svarbiausi salos miestai: Pontianakas, Band\xc5\xbearmasinas, Samarinda (Indonezija), Ku\xc4\x8dingas (Malaizija), Bandar Seri Begavanas (Brun\xc4\x97jus).\n_START_SECTION_\nIstorija\n_START_PARAGRAPH_\nBorneo tikriausiai apgyvendinta jau ankstyvajame paleolite. Ma\xc5\xbedaug V a. salos vakarin\xc4\x99 dal\xc4\xaf vald\xc4\x97 \xc5\xa0rivad\xc5\xbeos i\xc5\xa1 Sumatros, XVI a. \xe2\x80\x93 Mad\xc5\xbeapahit\xc5\xb3 imperija. Pirmosios \xc5\xbeinios apie Borneo europie\xc4\x8di\xc5\xb3 u\xc5\xbefiksuotos 1511 m. Pirmieji europie\xc4\x8diai, susidom\xc4\x97j\xc4\x99 sala XVI a., buvo portugalai ir ispanai. XVII a. sala tapo padalinta tarp oland\xc5\xb3 ir angl\xc5\xb3, \xc5\xa1is kolonijinis padalinimas i\xc5\xa1liko iki XX a., kai po Antrojo pasaulinio karo Kalimantanas (priklaus\xc4\x99s Nyderlandams) atiteko Indonezijai, Sabahas ir Saravakas (priklaus\xc4\x99 britams) tapo Malaizijos dalimi, o 1984 m. Brun\xc4\x97jus gavo nepriklausomyb\xc4\x99 nuo Did\xc5\xbeiosios Britanijos.'